Απόφαση της Επιτροπής

της 30ής Μαΐου 2001

για την τροποποίηση της απόφασης 93/402/ΕΟΚ περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής, ώστε να ληφθεί υπόψη η υγειονομική κατάσταση στη Βραζιλία, και για την τροποποίηση της απόφασης 2001/388/ΕΚ που τροποποιεί την απόφαση 93/402/ΕΟΚ περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχόμενων από ορισμένες χώρες της Νότιας Αμερικής, ώστε να ληφθεί υπόψη η υγειονομική κατάσταση στην Ουρουγουάη

[κοινοποιηθείσα υπό τον αριθμό Ε(2001) 1534]

(Κείμενο που παρουσιάζει ενδιαφέρον για τον ΕΟΧ)

(2001/410/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, των νωπών κρεάτων και των προϊόντων με βάση το κρέας, προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 14 και 22,

Εκτιμώντας τα ακόλουθα:

(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Κολομβία, την Παραγουάη, την Ουρουγουάη, τη Βραζιλία, τη Χιλή και την Αργεντινή, έχουν θεσπισθεί με την απόφαση 93/402/ΕΟΚ της Επιτροπής(3), όπως τροποποιήθηκε τελευταία από την απόφαση 2001/388/ΕΚ(4).

(2) Στις εισαγωγές νωπών κρεάτων πρέπει να λαμβάνονται υπόψη οι διαφορετικές επιδημιολογικές καταστάσεις στις εν λόγω χώρες, και συγκεκριμένα στα διάφορα τμήματα του εδάφους τους.

(3) Οι αρμόδιες κτηνιατρικές αρχές των ενδιαφερομένων χωρών πρέπει να επιβεβαιώνουν ότι οι χώρες τους ή οι περιοχές τους ήσαν, τουλάχιστον επί δώδεκα μήνες, απαλλαγμένες από την πανώλη των βοοειδών, καθώς και από τον αφθώδη πυρετό. Επιπλέον, οι αρμόδιες αρχές των ενδιαφερομένων χωρών πρέπει να μεριμνούν να κοινοποιούν στην Επιτροπή και στα κράτη μέλη, εντός 24 ωρών, με τηλεομοιοτυπικό, τηλετυπικό ή τηλεγραφικό μήνυμα, την επιβεβαίωση της εμφάνισης οποιασδήποτε από τις προαναφερθείσες ασθένειες ή τη μεταβολή της πολιτικής εμβολιασμού κατά των εν λόγω ασθενειών.

(4) Η περιφέρεια του Rio Grande do Sul ήταν απαλλαγμένη από τον αφθώδη πυρετό και ο εμβολιασμός διεκόπη το Μάιο 2000. Ωστόσο, στις 9 Μαΐου 2001 οι αρμόδιες αρχές της Βραζιλίας επιβεβαίωσαν δύο εστίες αφθώδους πυρετού στην εν λόγω περιφέρεια και τώρα πλέον διενεργείται επείγων εμβολιασμός.

(5) Προκειμένου να προληφθεί η εξάπλωση της νόσου, οι αρμόδιες αρχές της Βραζιλίας καθιέρωσαν πρόγραμμα εμβολιασμού των βοοειδών σε ολόκληρη την περιφέρεια.

(6) Είναι ανάγκη να ανασταλούν οι εισαγωγές νωπού κρέατος, προερχόμενου από ζώα των ευπαθών στον αφθπώδη πυρετό ειδών, στην ΕΚ από το Rio Grande do Sul· υπάρχει όμως δυνατότητα να επιτραπούν οι εισαγωγές, από την εν λόγω περιφέρεια, κρέατος άνευ οστών παραγόμενου και πιστοποιούμενου σύμφωνα με τις απαιτήσεις της απόφασης 93/402/ΕΟΚ, το οποίο παρήχθη πριν από τις 9 Μαΐου 2001.

(7) Υπό τον όρο ότι οι αρχές της Βραζιλίας δίνουν πληροφορίες για την ολοκλήρωση του προγράμματος εμβολιασμού και ότι η νόσος έχει τεθεί υπό έλεγχο, η παρούσα απόφαση θα επαναεξετασθεί, με σκοπό την επανέναρξη των εισαγωγών νωπού κρέατος άνευ οστών 30 ημέρες μετά την ολοκλήρωση του προγράμματος του εμβολιασμού στο Rio Grande do Sul.

(8) Ως επακόλουθο της τελευταίας τροποποίησης της απόφασης 93/402/ΕΟΚ από την απόφαση 2001/388/ΕΚ όσον αφορά την άρση των εισαγωγών, στην ΕΚ, νωπού κρέατος από την Ουρουγουάη, είναι αναγκαίο να διευκρινιστεί ότι στην άρση δεν περιλαμβάνεται το αλογίσιο κρέας.

(9) Πρέπει να τροποποιηθούν ανάλογα οι αποφάσεις 93/402/ΕΟΚ και 2001/388/ΕΚ.

(10) Τα μέτρα που θεσπίζονται στην παρούσα απόφαση θα επανεξεταστούν με γνώμονα την εξέλιξη της κατάστασης.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη δεν επιτρέπουν τις εισαγωγές νωπού κρέατος, προερχόμενου από ζώα των ευπαθών στον αφθώδη πυρετό ειδών, από την περιφέρεια του Rio Grande do Sul στη Βραζιλία, η δε απόφαση 93/402/ΕΟΚ τροποποιείται ως εξής:

Το παράρτημα Ι αντικαθίσταται από το παράρτημα της παρούσας απόφασης.

Άρθρο 2

Με την επιφύλαξη ωστόσο του ανωτέρω άρθρου 1, τα κράτη μέλη επιτρέπουν τις εισαγωγές νωπού κρέατος άνευ οστών από το Rio Grande do Sul, προερχόμενου από ζώα που εσφάγησαν στις ή πριν από τις 9 Μαΐου 2001, το οποίο πιστοποιήθηκε σύμφωνα με τους όρους που καθορίζονται στην απόφαση 93/402/ΕΟΚ.

Άρθρο 3

Στην απόφαση 2001/388/ΕΚ, το άρθρο 2 τροποποιείται με την προσθήκη της φράσης "τα οποία προέρχονται από ζώα των ευπαθών στον αφθώδη πυρετό ειδών" στην παράγραφο 1α μετά τις λέξεις "όλων των νωπών κρεάτων", στην παράγραφο 1β μετά τις λέξεις "νωπού κρέατος χωρίς κόκαλα και παραπροϊόντων σφαγίων" και στην παράγραφο 2 μετά τις λέξεις "νωπού κρέατος με κόκαλα και παραπροϊόντων σφαγίων".

Άρθρο 4

Η παρούσα απόφαση θα επανεξεταστεί με γνώμονα την εξέλιξη της κατάστασης.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 30 Μαΐου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 179 της 22.7.1993, σ. 11.

(4) ΕΕ L 137 της 19.5.2001, σ. 33.

ΠΑΡΑΡΤΗΜΑ

"ΠΑΡΑΡΤΗΜΑ I

ΠΕΡΙΓΡΑΦΗ ΤΩΝ ΠΕΡΙΟΧΩΝ ΤΗΣ ΝΟΤΙΑΣ ΑΜΕΡΙΚΗΣ ΓΙΑ ΤΟΥΣ ΣΚΟΠΟΥΣ ΤΗΣ ΥΓΕΙΟΝΟΜΙΚΗΣ ΠΙΣΤΟΠΟΙΗΣΗΣ ΤΩΝ ΖΩΩΝ

>ΘΕΣΗ ΠΙΝΑΚΑ>"